kardosdrur/scandi-wiki huggingface dataset:
Fabryka Samochodów Małolitrażowych

Fabryka Samochodów Małolitrażowych (kort: FSM, dansk: "Fabrik for biler med lille slagvolumen") var en polsk statslig bilfabrikant med fabrikker i Bielsko-Biała og Tychy.

Fra 1972 byggede fabrikken minibiler af mærket Syrena, som tidligere var blevet fremstillet af FSO. Fra 1975 byggede FSM ligeledes Fiat 126, som solgtes som "Polski Fiat 126" eller "FSM 126" med 650 cm³-motor. I løbet af 1970'erne udvikledes yderligere versioner (pickup og stationcar), som dog ikke blev serieproduceret. Af 126 fandtes der også en miniserie med seks hjul til millitært brug, som kaldtes "LPT" (lekki pojazd terenowy, let offroader).

I 1983 foreslog FSM Fiat at bygge en på prototypen Beskid 106 baseret ny model ligesom den senere Renault Twingo, som skulle afløse 126. Dette blev dog ikke til virkelighed, da Fiat fik bygget deres model Cinquecento og senere også Seicento og den nye Panda samt en modificeret Fiat Ritmo.

I 1992 blev fabrikken overtaget af Fiat og omdøbt til Fiat Auto Poland.

I dag bygger den tidligere FSM-fabrik i Tychy, som er Fiats største fabrik i Europa, ud over den aktuelle Fiat 500 også anden generation af Ford Ka, som deler platform med Fiat 500.

Eksterne henvisninger 

Fiat
Køretøjsproducenter fra Polen
Etableret i 1972
Totak

Totak er en sø i Vinje kommune i Vestfold og Telemark fylke i Norge. Søen, som er en del af Skiensvassdraget, har sit afløb gennem elven Tokke ned til søen Bandak.

Totak er med en maksimumdybde på 306 meter en af Norges dybeste søer.

Søen har større fiskeproduktion end der fanges, der er derfor mange små fjeldørreder. Derfor bliver der udsat store fiskespisende ørreder, som skal bidrage til at øge interessen for fiskeriet.

På Sporaneset i østenden af Totak ligger et stort helleristningsfelt med figurer fra både ældre stenalder og bronzealderen.

Eksterne kilder og henvisninger 

Søer i Vestfold og Telemark
Vinje
Islands Nationalarkiv

Islands Nationalarkiv () er Islands nationale arkiv, der opbevarer officielle dokumenter fra den islandske centraladministration og landets kommuner, samt historisk materiale.

Historie 
Den 3. april 1882 bekendtgjorde landshøvding Hilmar Finsen oprettelsen af Islands Landsarkiv, som Nationalarkivet hed i begyndelsen. Islands nationalbibliotek og landets oldsagssamling var lige flyttet fra loftet i Reykjavik Domkirke til det nyopførte Alþingishúsið, og landshøvdingen benyttede lejligheden tl at skabe bedre forhold for landets embedsarkiver ved at samlede dem i et nyt arkiv på domkirkens loft.
I begyndelsen var der ingen faste medarbejdere ved arkivet, og de enkelte embeder sørgede hver især for de arkiver, de havde opbevaret på domkirkeloftet. I 1900 blev den første leder af arkivet, Jon Þorkelsson, ansat.
Siden da er der sket store omvæltninger. Arkivet er tre gange flyttet til andre og større lokaler. Først til Alþingishúsið i 1900, derefter til Samlingernes Hus, der nu hedder Kulturhuset, ved Hverfisgate i 1908, og endelig til de nuværende lokaler på Laugavegur 162 i Reykjavik i årene 1987-98.

Nationalarkivet i dag 
Arkivet er vokset støt i omfang og kapacitet i løbet af hele sin levetid. Nu har arkivet 25-30 medarbejdere, og arkivalierne fylder over 40.000 hyldemeter. I arkivet opbevares arkivalier, der vedrører Islands historie fra 1100-tallet til nutiden. Som kilder til de juridiske rettigheder for såvel enkeltpersoner som det islandske samfund, spiller disse arkivalier en nøglerolle for forskningen i borgernes og nationens historie.

Ekstern henvisning 
 Islands Nationalarkivs officielle netsted

Arkiver og arkivalier
Nationalarkiv
Etableret i 1882
Bygninger, konstruktioner og anlæg i Reykjavik
Kabys

Kabys eller populært bysse, er køkkenet på et skib, som er indrettet med de til et køkken nødvendige faciliteter til madlavning og tilknyttede servicefunktioner, komfur, borde, opvaskemaskine, henstillingsfaciliteter etc.

Faciliteterne i kabyssen er sikret mod skibets bevægelse i søen, eksempelvis er komfuret forsynet med et lavt, aftageligt rækværk for at forhindre gryder og pander i at lande på dørken (gulvet) samt vandret stabiliserede arbejdspladser for at sikre vandrette arbejdsforhold for kokken og hans personale.

I større sejlskibe var kabyssen ofte placeret i et dækshus ved forreste mast, mens mindre sejlskibe havde installeret en mindre ovn, forude under dæk, i fartøjet.

Oprindelse 
Betegnelsen kabys er formodentlig opstået fra den plattyske benævnelse, kabuse = bræddeskur og/ eller det hollandske kombuis.

Ekstern henvisning 
 Det Maritime Danmark - Kabys  

Skibsterminologi
Køkken
Ranulph Fiennes

Sir Ranulph Twisleton-Wykeham-Fiennes, OBE (født 7. marts 1944), også kendt under navnet Ranulph (Ran) Fiennes, er en britisk eventyrer og indehaver af flere udholdenhedsrekorder. Han er også en produktiv skribent.

Fiennes tjente i den britiske hær i otte år, herunder en periode på tjenesten for oprørsbekæmpelse, mens han var knyttet til hæren i Oman. Han har været officer i Special Air Service.

Han foretog senere adskillige ekspeditioner og var den første person til at besøge både Nord- og Sydpolen ved udelukkende at benytte sig af transport på jordoverfladen. Han var ligeledes den første til at krydse Antarktis til fods. I maj 2009, i en alder af 65 besteg han Mount Everest. Ifølge Guinness Rekordbog, er han verdens største nulevende eventyrer. Fiennes har skrevet adskillige bøger om sin tid i hæren og sine ekspeditioner.

Eksterne henvisninger 

 

Bjergbestigere
Eventyrere
Personer tildelt Officer of the Order of the British Empire
Baronetter fra Det Forenede Kongerige
Aursjøen

Aursjøen er en reguleret sø på grænsen mellem fylkerne Innlandet og Møre og Romsdal i Norge. Før reguleringen i 1953 var der tre søer, Gautsjøen mod syd (851 moh.), Grynningen i midten (837,5 moh.) og Aursjøen mod nord (831 moh). Søen udgør hovedmagasinet til Aura kraftverk. Med fuldt magasin er søen 30 km lang og rummer 561 millioner m³ vand. Højeste regulerede vandstand er 856 moh. Laveste regulerede vandstand er for Gautsjøen 843,5 moh, for Grynningen 837,5 moh og for Aursjøen 827,3 moh.
 
Fra gammel tid har der været en færdselsåre mellem Aursjøen og Grynningen. I 2006 stod Oppland fylkeskommune for udgravning af bopladser fra stenalder og bronzealder i dette område.

KNT opførte i 1893 sin første turisthytte ved Aursjøen. Hytten blev rejst ved vandkanten og havde 10 sengepladser. I 1910-1911 blev en ny hytte rejst højere oppe i terrænet for at imødegå planene om opdæmning. Hytten ligger ved anlægsvejen og er tilgængelig med privatbil, og er betjent.

Aursjøen ligger i dag som en kile mellem Dovrefjell-Sunndalsfjella nationalpark på østsiden og Dalsida landskapsvernområde (647 km²) på vestsiden. De beskyttede områder blev oprettet 3. maj 2002.

Eksterne kilder og henvisninger 

 Flyfoto av Aursjøen før utbyggingen

Søer i Innlandet
Søer i Møre og Romsdal
Stellaria nemorum-Alnetum glutinosae

Stellaria nemorum-Alnetum glutinosae (eller blot: Alnetum glutinosae), i dansk sprogbrug ofte benævnt ellesump, er et plantesamfund, der danner klimaks på steder med meget højt grundvand, hyppige oversvømmelser og stort næringsindhold. Dette samfund tåler ikke udtørring, og findes derfor altid langs vandløb, omkring naturlige kildevæld og i lavmoser. Blandt de mest dominerende arter kan nævnes Almindelig Milturt, Almindelig Strudsvinge, Femhannet Pil, Have-Ribs, Rød-El, Solbær og Øret Pil.

Karakterplanter 
 Almindelig Guldstjerne
 Bittersød Natskygge
 Fladkravet Kodriver
 Gul Iris
 Hunde-Kvik
 Kæmpe-Svingel
 Lund-Fladstjerne
 Skov-Galtetand
 Skov-Padderok
 Spring-Balsamin

Noter

Litteratur 
 Heinz Ellenberg og Christoph Leuschner: Vegetation Mitteleuropas mit den Alpen, 6. oplag, 2012

Eksternt link 
 Heinz Ellenberg og Christoph Leuschner: Zeigerwerte der Pflanzen Mitteleuropas  - -sproget tillægsmateriale til ovennævnte med indikatorværdier for arterne.

Plantesamfund
Krokodille Zoo

Krokodille Zoo er en zoologisk have beliggende cirka 1½ km nordøst for Eskilstrup på Falster.
Parken har 24 forskellige krokodille- og alligatorarter, hvilket gør det til den største samling i Europa. Krokodille Zoo råder desuden over andre krybdyr som skildpadder, varaner, leguaner, frøer og slanger. Parken har også papegøjer og paryktamarin-aber.

Krokodille Zoo er ejet af Fonden Krokodille Zoo og drives af Rene Hedegaard, der efter en længere tilløb, åbnede parken i 2000.

Referencer 

Dyreparker i Danmark
Falster
Guldborgsund Kommune
Etableret i 2000
Lancia Ypsilon

Lancia Ypsilon kan henvise til to forskellige bilmodeller:
 Lancia Ypsilon (2003)
 Lancia Ypsilon (2011)
Konklavet 2013

Konklavet 2013 eller Pavevalget 2013 kom til at vare to dage (12.-13. marts). Konklavet skulle vælge afløseren til Pave Benedikt 16., den første pave siden 1415 der forlod posten inden sin død. Efter fem afstemninger havde man valgt ærkebiskopen i Buenos Aires Jorge Mario Bergoglio til ny pave. Han tog efterfølgende pavenavnet Frans.

Kandidater 
Der var ikke en klar favorit til at tage over efter Benedikt 16., i hvert fald hvis man skulle tro flere internationale netmedier.

Kardinaler som blev nævnt som bud på en ny pave:

Kardinal Peter Kodwo Appiah Turkson - Ghana 64
Ærkebiskop Angelo Scola - Italien 71
Kardinal Marc Ouellet  - Canada 68
Ærkebiskop Angelo Bagnasco - Italien 70
Kardinal Tarcisio Bertone - Italien 78
Kardinal Leonardo Sandri - Argentina 69
Kardinal Francis Arinze - Nigeria 80
Kardinal Gianfranco Ravasi - Italien 70
Kardinal Péter Erdő - Ungarn 60
Ærkebiskop Odilo Pedro Scherer - Brasilien 63 
Ærkebiskop Christoph Schönborn - Østrig 68
Kardinal Oscar Rodriguez Maradiaga - Honduras 70

Kardinalelektorer
Der var 115 kardinaler med stemmeret i valget af det næste katolske overhoved. Gennemsnitsalderen i konklavet er over 70 år. Alle kardinalerne der har ret til at stemme skal være under 80 år, yngst er Isaac Cleemis Thottunkal fra Indien, som er 53 år.

Pave Frans 

Kl. 19:05 den 13. marts, efter den femte afstemning i alt, steg hvid røg til vejrs fra det Sixtinske Kapel, som tegn på at konklavet havde valgt ærkebiskopen i Buenos Aires Jorge Mario Bergoglio til ny pave. Bergolgio er den første latinamerikanske pave og den første ikke-europæiske pave i 1200 år. Han vil blive kendt under navnet Pave Frans. Han blev udråbt med ordene »Habemus Papam« - Vi har en ny pave, af den franske kardinal Jean-Louis Tauran, på balkonen over Peterskirkens indgang. Bergoglio var ikke blandt favoritterne, men var regnet som outsider. Han var nævnt flere steder. Det skyldes især, at han var tæt på at blive pave ved det foregående pavevalg 2005, hvor han angiveligt fik næstflest stemmer.

Se også
Katolske kardinaler

Noter

 

 
Begivenheder i 2013
Alþingishúsið

Alþingishúsið () er en historicistisk bygning fra 1800-tallet på torvet Austurvöllur i Islands hovedstad Reykjavík, der huser det islandske parlament Altinget, der er verdens ældste folkeforsamling.
Huset er opført i udhugget diabas 1879-81 efter tegninger af den danske arkitekt Ferdinand Meldahl, mens tilbygningen "Kringlan" er tegnet af Frederik Kiørboe 1908. Bygningen krones af kong Christian IX's monogram.
Alþingishúsið har også huset Islands Nationalbibliotek og Oldsagssamling, og senere det islandske nationalgalleri. Islands Universitetet benyttede bygningens anden sal fra 1911 til 1940, og Islands præsident havde sine embedskontorer i bygningen frem til 1973.

Lokalesituation og byggeplaner 
I dag er kun selve Altingssalen, et par små mødeokaler og kontorer til visse overordnede medlemmer af Altingets personale placeret i selve Alþingishúsið. Mens udvalgslokaler, parlamentarikernes kontorer og det meste af Altingets sekretariat er placeret i andre bygninger i området rundet om Austurvöllur. Der er planer om at opføre nye bygninger til at huse disse kontorer og mødelokaler i området umiddelbart vest for Alþingishúsið, hvor der i dag er parkeringspladser og et par små bygninger, der i øjeblikket anvendes af Altinget og vil blive sammenbygget med den nye bygning.

Eksterne henvisninger 
 Alþingishúsið – Billedgalleri fra www.islandsmyndir.is
 Information om Altingets nye bygning

Bygninger, konstruktioner og anlæg i Reykjavik
Parlamentsbygninger
Ferdinand Meldahl
Eggerich Johan Lubbes

Eggerich Johan Lubbes (eller Lübbes) (18. august 1599 i Padingbüttel i Bremen Stift – 22. august 1661) var en dansk officer.

Han var søn af Johan Eberhard Lubbes og Simonia Siberia, studerede særlig matematik i Köln og Leiden, udnævntes senere til foged i sin fødeby, men valgte derefter den militære løbebane. Han blev ansat i ærkebiskop Johan Frederik af Bremens livgarde, hvor han avancerede til kaptajn, gik senere først i svensk og dernæst i fransk tjeneste. 1644 blev han af ærkebiskop Frederik (III) af Bremen antaget til foged på Rotenburg, men vendte hurtig tilbage til hærvæsenet, deltog som generalkvartermester i ærkebispens tog til Jylland i slutningen af 1644 og begyndelsen af 1645 og blev 2. juli 1645 oberstløjtnant og chef for ærkebiskoppens livregiment. I denne egenskab førte han tropper i kampe ved Glückstadt og erobrede 30. juli samme år Bremervörde tilbage fra svenskerne.

Efter Frederik III's tronbestigelse fik han betroede stillinger. Fra 1649 til 1656 var han kommandant i Glückstadt, derefter i Krempe og fra juli 1658, efter 1657 at have deltaget i angrebet på Bremen Stift, atter i Glückstadt. Han stod på en dårlig fod med feltmarskal Ernst Albrecht von Eberstein, men var vedblivende vel anskreven hos kongen, der i juli 1659 kaldte ham til forhandling med sig i København og 8. september 1660, netop i de dage, da statsomvæltningen forberedtes, og kongen trængte til pålidelige mænd om sig, gjorde ham til kommandant i hovedstaden og Christianshavn. I november 1660 blev han medlem af Krigskollegiet, men han var svagelig og døde 22. august 1661. Han ansås ikke alene for en tapper officer, men også for velstuderet.

Kilder 

 
 Universitetsprogrammet 1661.
 Eberstein, Kriegsberichte d. General-Feldmarschalls E. A. v. Eberstein, s. 188 o.fl.st.
 Louis Bobé, Af Geheimeraad Ditl. Ahlefeldts Memoirer, s. 207.

Danskere i 1600-tallet
Personer i Karl Gustav-krigene fra Danmark-Norge
Officerer fra Danmark
Officerer fra Tyskland
Monte Carlo elsker Putin

Monte Carlo elsker Putin er en dansk tv-serie med radioværterne fra Monte Carlo på P3, Esben Bjerre Hansen og Peter Falktoft. De besøger Rusland i et forsøg at leve som præsident Vladimir Putin. I deres bestræbelser for at leve som Putin kommer de ud at skyde med AK47, flyve Jagerfly og Hanggliding.

Monte Carlo elsker Putin var nomineret til "Årets Danske Originale tv-program" til Zulu Awards 2013.

Se også 
 Monte Carlo elsker jøderne

DR-serier
Humorprogrammer fra Danmark
Danske tv-serier fra 2010'erne
Reykjavik Domkirke

Domkirken i Reykjavík () er en katedral i Islands hovedstad Reykjavík, der er sæde for den lutherske biskop på Island og sognekirke for den indre by. Kirken ligger ved Austurvöllur i gamlebyen i centrum af Reykjavik. Ved siden af kirken ligger Alþingishúsið (parlamentsbygningen). Siden Islands parlament Altinget (Alþingi) blev genoprettet i 1845, er hver parlamentssamling indledt med en gudstjeneste i domkirken, hvorfra domprovsten fører altingsmedlemmerne til Alþingishúsið.

Bygningens historie 
 
Domkirken blev bygget i 1787, indviet i 1796 og genrejst i 1847. Bygningen indeholder bl.a. en døbefont skabt og doneret af billedhuggeren Bertel Thorvaldsen som en gave til hans islandske fars land. Kirken er genindviet i 1879 efter et omfattende restaureringsarbejde.

Præster 
Biskop Agnes M. Sigurðardóttir, domprovst Hjálmar Jónsson og sognepræst Anna Sigríður Pálsdóttir.

Kilder 
Hjörleifur Stefánsson, Guðný Gerður Gunnarsdóttir og Hjörleifur Stefánsson. Kvosin – Byggingarsaga miðbæjar Reykjavíkur. Torfusamtökin. Reykjavík 1987.

Eksterne henvisninger 

Netsted for Reykjavík Domkirke (på islandsk)
Beskrivelse af kirkens kor fra kirkjukort.net  (på islandsk)

Kirker på Island
Domkirke
Bertel Thorvaldsen
Etableret i 1787
Robert Todd Lincoln

Robert Todd Lincoln (1. august 1843 i Springfield, USA – 25. juli 1926) var en amerikansk advokat og USA's krigsminister fra 1881 til 1885. Han var den første søn af præsident Abraham Lincoln og Mary Todd Lincoln og den eneste af fire sønner, som levede til at blive voksen.

Eksterne henvisninger 

Personer fra Springfield (Illinois)
Krigsministre fra USA
Advokater fra USA
Daewoo Racer

Daewoo Racer, i Australasien mest Daewoo 1.5i, var en personbil fra bilfabrikanten Daewoo. Modsat navnet var bilen ikke en sportsvogn, men derimod en licenskopi af Opel Kadett E. Den oprindelige Daewoo Racer solgtes ikke i Vesteuropa, men derimod hovedsageligt i Østeuropa. Også den i Vesteuropa under navnet Daewoo Nexia solgte model, en optisk modificeret version af Kadett E, blev i Østeuropa i nogle sedanversioner solgt som Racer eller Super Racer.

I Thailand solgtes modellen efter et facelift også under navnet Daewoo Fantasy som f.eks. i Sydamerika samt Daewoo Pointer. I Sydkorea, Daewoos hjemland, hed modellen Daewoo LeMans.

Eksterne henvisninger 

Racer
Små mellemklassebiler
Forhjulstrukne biler
Biler introduceret i 1986
Biler fra 1980'erne
Biler fra 1990'erne
Eric Ericson

Eric Gustaf Ericson (født 26. oktober 1918 i Borås, død 16. februar 2013 i Stockholm) var en svensk korleder og dirigent.

Liv 
Eric Ericson er opvokset i Visby på Gotland. Faren var sognepræst, og Eric begyndte tidligt med orgel- og kormusik. 13 år gammel begyndte han med sit første kor, som han opførte musik sammen med under gudstjenesterne. Han studerede kirkemusik og korledelse ved Kungliga Musikaliska Akademien i Stockholm og Schola Cantorum Basiliensis. Han etablerede Stockholms Kammarkör i 1945; koret ændrede navn til Eric Ericsons Kammarkör i 1988. I 1949 blev han kantor ved Jacobskirken i Stockholm, en stilling han havde frem til 1974. Fra 1951 til 1982 ledte han Radiokören, der blev verdenskendt for sine fremføringer af samtidsmusik for kor. Fra 1951 til 1991 ledte han Orphei Drängar i Uppsala. Han havde den musikalske ledelse under Ingmar Bergmans filmatisering af Tryllefløjten. Fra 1952 til 1991 underviste han som professor i korledelse ved musikhøjskolen i Stockholm.

Efter Ericson gik på pension i 1983 fortsatte han sin internationale karriere som gæstedirigent ved flere betydelige kor, blandt andet det nederlandske kammerkor, Groupe Vocale de France, BBC Singers, RIAS Kammerchor, ensemblet Accentus i og Chor der Wiener Staatsoper. Ericson døde den 16. februar 2013 i en alder af 94 år.

Elever 
Til Ericsons elever hører:
 Per Borin, dirigent
 Anders Eby, dirigent
 Wolfram Goertz, journalist, musiker og musikkviter
 Volkher Häusler, dirigent og korleder
 Johanna Irmscher, kirkemusiker og professor
 Gerhard Jenemann, dirigent
 Eberhard Metternich, kirke- og skolemusiker, sanger, domkapelmester og professor
 Peter Reulein, komponist og kirkemusiker
 Morten Schuldt-Jensen, dirigent og professor
 Cornelius Trantow, korleder og højskolelærer

Udmærkelser 
 1983: Æresdoktorat ved Uppsala Universitet
 1991: Léonie Sonnings Musikpris
 1995: Nordisk Råds Musikpris
 1996: Æresdoktorat ved University of Alberta i Canada
 1997: Polarpriset
 2002: Preis der Europäischen Kirchenmusik

Litteratur 
 Friederike Woebcken: "Nordischer Chorklang" – Eric Ericson feierte im Oktober 2008 seinen 90. Geburtstag, in: Forum Kirchenmusik 6/2008, S. 34 f.

Kildehenvisninger

Eksterne henvisninger 

 Eric Ericson - 50 years with the Chamber Choir  
 Eric Ericson (Choir Conductor, Organ)  
 Svensk a capella kormusik efter 1945  

Personer fra Borås
Dirigenter fra Sverige
Modtagere af Léonie Sonnings musikpris
Svenskere i 1900-tallet
Svenskere i 2000-tallet
Daewoo Nexia

Daewoo Nexia var en personbilsmodel fra det sydkoreanske bilmærke GM Daewoo. Bilen fandtes som tre- og femdørs hatchback samt som firedørs sedan og blev solgt mellem 1994 og 1997. I Uzbekistan bygges Daewoo Nexia stadigvæk, siden 2008 i modificeret form. Modellen bygges der af Uz-DaewooAvto. I en kort periode kunne Nexia der også købes med Chevrolet-mærke.

I andre lande, herunder Indien, Rumænien, Iran, New Zealand og USA blev bilen solgt under navnet Daewoo Cielo. I Thailand hed bilen derimod Daewoo Heaven, og i hjemlandet Sydkorea var navnet Daewoo Super Racer. Daewoo Nexia var en videreudvikling af forgængeren Daewoo Racer.

Karrosseriet blev i løbet af modellens levetid optimeret flere gange. Den oprindelige model adskilte sig kun fra forbilledet Opel Kadett E i detaljer, alt efter salgsland. For eksempel blev Daewoo Racer i USA og Canada solgt som Pontiac LeMans. De optiske forskelle var ekstra blinklys i kofangeren, røde baglygter, Pontiac-logo på kølergrillen og på den sorte bagblænde samt de typiske sidemarkeringslygter.

Karrosseriet på Daewoo Nexia var i princippet identisk med Opel Kadett E. Nexia adskilte sig fra Kadett gennem en modificeret bagende og en modificeret front samt andre døre, andre sidespejle og øvrige mindre reservedele. Bagdørene på den femdørs hatchback ligner ikke ret meget Kadett E som femdørs hatchback, men snarere Kadett E sedan.

Motorprogrammet omfattede tre 1,5- og en 1,8-litersmotor. 1,5'eren med 8 ventiler havde 44 kW (60 hk) eller 55 kW (75 hk), 1,5'eren med 16 ventiler 66 kW (90 hk) og 1,8'eren 74 kW (101 hk). Nexia opfyldt frem til modelår 1997 skadestofklassen E2. Fra modelår 1997 opfyldt alle versioner af Nexia, gennem eftermontering af en AGR-ventil og tilpassede styreenheder Euro2-normen. Der kunne vælges mellem en femtrins manuel gearkasse og automatgear. Ellers var kraftoverførsel og gearskifte magen til Opels F16CR-gearkasse.

I tidens løb gennemgik modellen flere lettere modifikationer udvendigt. De fra Kadett GSi kendte kunststofhjørner på tredørsmodellen, blev i starten af 1996 afløst af glatte hjørner. Samtidig blev de gamle sidespejle afløst af nye og de runde sideblinklys blev modificeret. De indvendige dørhåndtag var ikke længere firkantede, men derimod runde. Man kan kalde dette et "lille facelift". Grundlæggende fandtes Nexia i udstyrsvarianterne GL/GTX (hatchback 8V/16V) og GLE/GLX (sedan 8V/16V). Specialmodeller var bl.a. Junior, Sportiv, Fantasy, Cool og Royal.

I dag bygges Nexia stadigvæk i Indien og Uzbekistan. I Uzbekistan påbegyndte man i 2008 produktionen af en efterfølger. Nexia 2 (N150) ligner Nexia (N100) meget, men er blevet modificeret for 15 millioner US$. Motorerne opfylder nu Euro3-normen og stammer fra Lanos.

Eksterne henvisninger 

Nexia
Små mellemklassebiler
Forhjulstrukne biler
Biler introduceret i 1994
Biler fra 1990'erne
Socapex

Socapex stik er 19-pin elektriske konnektorer, der anvendes i film, tv og scenebelysning at opsige enderne af en multikabelinstallationer. De er koblet med seks levende stifter, seks neutrale pins, og seks jordstifter. Den sidste pin er et center pin, der bruges til at hjælpe den mandlige ende af stikket justeret korrekt med en kvindelig beholder. Mens "Socapex" er et varemærke ejet af Amphenol-Socapex, er det blevet en generisk betegnelse for denne type stik.

Stikforbindelser
Elforsyning
Daewoo Super Racer

Daewoo Super Racer kan henvise til to forskellige bilmodeller:
 Første generation bygget mellem 1986 og 1994, se Daewoo Racer.
 Anden generation bygget mellem 1994 og 1997, se Daewoo Nexia.
Skede (Sverige)

Skede er et Svensk byområde i Vetlanda kommun i Jönköpings län i Småland. I 2005 talte området 345 indbyggere.

Kommuner i Jönköpings län
Oranges Are Not the Only Fruit

Oranges Are Not the Only Fruit (Appelsiner er ikke den eneste Frugt) er en roman af den engelske forfatter Jeanette Winterson offentliggjort i 1985. Bogen er siden blevet til et BBC-tv-drama. Det er en dannelsesroman om en lesbisk pige, der vokser op i et engelsk pinsesamfund.

Romaner fra England